इस बार यह गलती आदिल से हो गयी. क्रिकेट खेलते समय जोश जोश में उसने एक लॉन्ग शोर्ट मार दी और गेंद सनसनाती हुई अंकल के घर जा गिरी. आदिल ने सोचा ‘अगर वो नयी गेंद के लिए अम्मी से पैसे मांगेगा तो वो गुस्सा करेगीं.’ आदिल के अब्बा ऑटो चलाते थे, लेकिन उनकी कमाई इतनी कम होती थी कि घर का खर्च बड़ी मुश्किल से हो पाता था, आदिल और उसके भाई बहन को अच्छे स्कूल में पढ़ाने के लिए आदिल की अम्मी भी घर में सिलाई का काम करती थी. आदिल की समझ में नही आ रहा था कि क्या करे. उसने सोचा ‘गेंद के लिए एक बार रमेश भैया से बात करता हूँ’. बड़ी हिम्मत करके वह अंकल के घर गया. शर्मा अंकल के बगीचे में बहुत सारे पेड़ लगे थे. वो रमेश भैया को धीरे से आवाज लगाने लगा, तभी उसे अपनी गेंद झाड़ी के पास दिखाई दे गयी, उसने राहत की सांस ली. गेंद लेकर जाने लगा तो उसे उसी झाड़ी में फंसी कुछ काली चीज दिखाई दी, हाथ बढ़ा कर उठाया तो पाया कि यह तो एक पर्स है, उसने पर्स को खोलकर देखा, उसमें बहुत सारे पैसे रखे थे. पर्स पर अंकल की तस्वीर थी. उसने पहले सोचा कि ‘पर्स अंकल को वापस कर देता हूँ,’ लेकिन फिर सोचा ‘उसे गेंद तो मिल गयी है पर्स यही छोड़ कर चुपचाप निकल जाता हूँ.अगर अंकल को जा कर पर्स दूगां तो वो मुझे अपने घर आया देख खूब डांटेगें,’ रमेश भईया पर्स को खोज लेगे,’ और उसने पर्स वही रखा, लेकिन उसे लगा वह ठीक नही कर रहा है, ‘अंकल भले ही उसे कितना भी डांटे, पर्स उन्हें दे देता हूँ, उसमें कितने सारे पैसे है, हो सकता है उन्होंने कुछ जरुरी काम के लिए इतने सारे पैसे निकाले होंगे.’ उसने पर्स उठाया और डरते डरते घर की घंटी बजायी, अंकल ने दरवाजा खोला, वो बहुत परेशांन लग रहे थे, आदिल कुछ कह पाता उससे पहले ही अंकल उसे डांटने लगे “तुम लोगों को कितनी बार कहा है यहाँ मत आया करो, लेकिन तुम लोग सुनते नही हो,भागो यहाँ से नही तो तुम्हारे घर में शिकायत करवाऊँगा.” और वो दरवाजा बंद करने लगे, आदिल ने कहा “अंकल एक मिनिट मेरी बात तो सुनिए,मेरी गेंद आपके बगीचे में आ गयी थी, मैं उसे लेने आया था तो वहां झाड़ी में ये पर्स मिला, इसमें बहुत सारे पैसे है, आपके गुस्से के डर से पहले सोचा कि इसे वही छोड़ कर चला जाता हूँ, लेकिन बाद में सोचा कि आप पर्स के लिए परेशांन हो रहे होगें, आप डांटेगें तो मैं डांट चुपचाप सुन लूंगा, ये पर्स ले लीजिये और मुझे माफ़ कर दीजिये, आगे से कभी आपके घर नही आऊँगा.” और आदिल अंकल को पर्स पकड़ा कर तेजी से भाग गया.